କହ୍ନେଇଲାଲ ଦାସ
କହ୍ନେଇଲାଲ ଦାସ (୨୭ ଜୁନ ୧୯୪୭ - ୨୭ ଜୁଲାଇ ୧୯୭୫), ଜଣେ ଓଡ଼ିଆ ଗାଳ୍ପିକ ଥିଲେ । ୨୮ ବର୍ଷର ସ୍ୱଳ୍ପ ଜୀବକାଳ ମଧ୍ୟରେ ସେ ଅନେକ ଗଳ୍ପ ରଚନା କରିଥିଲେ ।

ବାଲ୍ୟ ଜୀବନ ଓ ଶିକ୍ଷା 
କହ୍ନେଇଲାଲ, ୧୯୪୭ ମସିହାରେ ପଶ୍ଚିମବଙ୍ଗର କଲିକତାଠାରେ ଜନ୍ମ ଲାଭ କରିଥିଲେ । ପିତା କ୍ଷେତ୍ରମୋହନ ଦାସ ଓ ମାତା ଅନିଲାବାଲା ମାଇତିଙ୍କର ସେ ଜ୍ୟେଷ୍ଠ ପୁତ୍ର ଥିଲେ । କହ୍ନେଇଲାଲଙ୍କ ଆଉ ଚାରି ଜଣ ଭାଇଭଉଣୀ ଥିଲେ । ପିତା କ୍ଷେତ୍ରମୋହନ, କଲିକତାର ଏକ କାର୍ଯ୍ୟାଳୟରେ 'ରେକର୍ଡ଼ କିପର' ଭାବରେ କାର୍ଯ୍ୟ କରୁଥିଲେ । ଭାନୁ ଓ କୁନା ତାଙ୍କ ଡାକ ନାମ ଥିଲା । ପିଲାଟି ଦିନରୁ ସେ ଦାରିଦ୍ର୍ୟ ଭିତରେ ବଢ଼ିଥିଲେ । କମର୍ଦ୍ଦାରେ ପ୍ରାଥମିକ ସ୍କୁଲ ଶିକ୍ଷା ସମାପ୍ତକରି, ସେ ବାରିପଦାର ମହାରାଜ କୃଷ୍ଣଚନ୍ଦ୍ର ଉଚ୍ଚବିଦ୍ୟାଳୟରୁ ପ୍ରଥମ ଶ୍ରେଣୀରେ ମାଟ୍ରିକ ପାସ କରିଥିଲେ । ସ୍କୁଲ ସମୟରେ ସାହିତ୍ୟପ୍ରତି ଥିବା ଭଲପାଇବା ଯୋଗୁ, ସେ ଶୁଭ୍ରାବରଣୀ ପାଠାଗାର ଗଢିଥିଲେ ।  ବାଲେଶ୍ୱର ଫକୀରମୋହନ ମହାବିଦ୍ୟାଳୟରୁ, ସେ କଲେଜ ଶିକ୍ଷାଗ୍ରହଣ କରିଥିଲେ । ଏହି ସମୟରୁ ସେ ଟିଉସନ କରି ପାଠ ଖର୍ଚ୍ଚ ଭରଣା କରୁଥିଲେ ।

ବୃତ୍ତିଗତ ଜୀବନ
ବାଲେଶ୍ୱରରୁ ନିଜ ଶିକ୍ଷା ସମାପ୍ତକରି, କହ୍ନେଇଲାଲ ପଶ୍ଚିମବଙ୍ଗର ପାନ୍ନାଗଡ଼ଠାରେ ପ୍ରତିରକ୍ଷା ବିଭାଗରେ ଚାକିରି ଆରମ୍ଭ କରିଥିଲେ । ପରବର୍ତ୍ତୀ ସମୟରେ ସେ ଏ.ଜି. ଅଫିସରେ ଚାକିରି ପାଇ ଭୁବନେଶ୍ୱର ଚାଲିଆସିଥିଲେ । ବାଲେଶ୍ୱରରେ ପାଠ ପଢ଼ିବା ସମୟରୁ, ତାଙ୍କ ସାହିତ୍ୟ ଜୀବନ ବିକଶିତ ହୋଇଥିଲା ଓ ବିଭିନ୍ନ ପତ୍ରପତ୍ରିକାରେ ତାଙ୍କ ଲେଖା ପ୍ରକାଶ ପାଇବା ଆରମ୍ଭ ହୋଇଥିଲା । ୨୭ ଜୁନ ୧୯୭୫ ମସିହାରେ, ୨୮ ବର୍ଷ ବୟସରେ ଭୁବନେଶ୍ୱରଠାରେ ତାଙ୍କର ମୃତ୍ୟୁ ଘଟିଥିଲା ।

ସାହିତ୍ୟ ସର୍ଜନା
କଲେଜ ପଢୁଥିବା ବେଳେ, ପ୍ରଥମକରି ସେ ଚକ୍କର ନାମରେ ଏକ ରମ୍ୟରଚନା ଲେଖିଥିଲେ । ତାଙ୍କର ପ୍ରଥମ ଗପ ବିବର୍ତ୍ତନବାଦ ୧୯୬୮ରେ ଓ ଶେଷ ଗପ ଧୃତରାଷ୍ଟ୍ରର ଆଖି ୧୯୭୫ରେ ପ୍ରକାଶ ପାଇଥିଲା । ଜୀବକାଳ ମଧ୍ୟରେ ତାଙ୍କର କୌଣସି ପୁସ୍ତକ ଛପାଯାଇ ପାରିନଥିଲା । ମୃତ୍ୟୁ ପରେ, ଦୁଇଖଣ୍ଡ ପୁସ୍ତକ  ପ୍ରକାଶିତ ହୋଇଥିଲା ।
 ଜୀବନ ଯନ୍ତ୍ରଣା ଓ ଯାହା ଯେମିତି ହୁଏ
 କହ୍ନେଇ କଥାଘର

ପୁରସ୍କାର ଓ ସମ୍ମାନ 
କହ୍ନେଇଲାଲଙ୍କ ମୃତ୍ୟ ପରେ ତାଙ୍କ ପ୍ରତି ନିବେଦନ କରାଯାଇଥିବା ସନ୍ଦେଶଗୁଡ଼ିକୁ ନେଇ, ନାଟ୍ୟକାର ରତି ରଞ୍ଜନ ମିଶ୍ର, କନହେଇଲାଲ ଦାସଙ୍କୁ ଅନ୍ତରଙ୍ଗ ସ୍ମୃତିର ଆଲେଖ୍ୟ ପ୍ରକାଶ କରିଛନ୍ତି । କହ୍ନେଇ କଥା ସଂସଦ ତରଫରୁ ତାଙ୍କ ଜନ୍ମବାର୍ଷିକୀରେ ପ୍ରତିବର୍ଷ କହ୍ନେଇ କଥା ପୁରସ୍କାର ପ୍ରଦାନ କରାଯାଏ ।

ଆଧାର 

୧୯୪୭ ଜନ୍ମ
ଭାରତୀୟ ଲେଖକ
ଓଡ଼ିଆ ସାହିତ୍ୟ
୧୯୭୫ ମୃତ୍ୟୁ
ଓଡ଼ିଆ ଲେଖକ
ବାଲେଶ୍ୱର ଜିଲ୍ଲାର ଲୋକ